**Din umbra visurilor mele**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-ai izolat în inima pădurii

și ți-ai clădit din amintiri un scut

în fața unui unui vis necunoscut,

fidel iubirii și supus naturii.

În suflet ai o liniște deplină

dar inima atunci cutremurată,

convalescentă încă, vrea să bată

ca-n vremea când era atât de plină,

Când orice colț al ei purta povara

prezenței lui, zidit ca-ntr-o tăcere

pierdută-n nesfârșitul ce nu piere,

și îți era puterea și comoara.

Cuvântul tău de-acum e-o simfonie

de sunete celeste ce alintă,

în zbor mângâietor și fără țintă,

ființe însetate de-armonie.

Iar mersul tău, ce parcă-i o plutire

ce urmărește-o singură cărare,

e-atât de fin în lina lui mișcare

încât se naște-n mine o trăire

Ce face ca, în noaptea ce se lasă,

ascuns în umbra visurilor mele,

să îmi ridic privirea către stele

și să le-ntreb: tu ești a mea aleasă?